വ്യാജ ചെമ്ബോല പ്രസിദ്ധീകരിച്ച ദേശാഭിമാനിക്കെതിരെ കേസെടുക്കുമോ? നിയമസഭയില് വി.ഡി. സതീശന് തിരുവനന്തപുരം: പുരാവസ്തു തട്ടിപ്പ് കേസ് പ്രതി മോന്സണ് മാവുങ്കലിന്റെ കൈവശമുള്ള വ്യാജ ചെമ്ബോല സംബന്ധിച്ച ചോദ്യം നിയമസഭ ചോദ്യോത്തരവേളയില് ഉന്നയിച്ച് പ്രതിപക്ഷ നേതാവ് വി.ഡി. സതീശന്. വ്യാജ ചെമ്ബോല പ്രസിദ്ധീകരിച്ചതിന്റെ പേരില് സി.പി.എം മുഖ്യപത്രമായ ദേശാഭിമാനിക്കെതിരെ നടപടി സ്വീകരിക്കാന് സംസ്ഥാന സര്ക്കാര് തയാറാകുമോ എന്നാണ് വി.ഡി. സതീശന് ചോദിച്ചത്.ശബരിമലയുടെ ചരിത്രത്തെ കുറിച്ചും പാരമ്ബര്യത്തെ കുറിച്ചും 351 വര്ഷം പഴക്കമുള്ള പുരാവസ്തുരേഖ മോന്സണ് മാവുങ്കലിന്റെ കൈവശമുണ്ടെന്നും അത് പ്രധാനപ്പെട്ട രേഖയാണെന്നും ചൂണ്ടിക്കാട്ടി ദേശാഭിമാനി പത്രം പ്രസിദ്ധീകരിച്ചിരുന്നു. വ്യാജ ചെമ്ബോല പ്രസിദ്ധീകരിച്ചതിന്റെ പേരില് ദേശാഭിമാനി പത്രത്തിനെതിരെ നടപടി സ്വീകരിക്കാന് തയാറാകുമോഎന്നാണ് പ്രതിപക്ഷ നേതാവ് ചോദ്യം ഉന്നയിച്ചത്. ശബരിമലയുമായി ബന്ധപ്പെട്ട് പുരാവസ്തു തട്ടിപ്പ് കേസ് പ്രതി മോന്സണ് മാവുങ്കല് പുറത്തുവിട്ട ചെമ്ബോല വ്യാജമാണെന്ന് തെളിഞ്ഞിട്ടുണ്ടെന്ന് മുഖ്യമന്ത്രി മറുപടി നല്കി. ചെമ്ബോല യഥാര്ഥമാണെന്ന് ഒരു ഘട്ടത്തിലും സര്ക്കാര് അവകാശപ്പെട്ടിട്ടില്ല. ഈ വിഷയത്തില് അന്വേഷണം നടക്കുന്നുണ്ട്. അന്വേഷണത്തില് കണ്ടെത്തുന്ന കാര്യങ്ങള് വെച്ച് ഫലപ്രദമായ നടപടിയിലേക്ക് കടക്കുമെന്നും മുഖ്യമന്ത്രി വ്യക്തമാക്കി.പ്രതിയുടെ വീട്ടില് രാഷ്ട്രീയ നേതാക്കള് പോയതായി ശ്രദ്ധയില്പ്പെട്ടോ വി. ജോയിതട്ടിപ്പ് കേസിലെ പ്രതിയുടെ വീട്ടില് ചില രാഷ്ട്രീയ നേതാക്കള് പോയതായും അവിടെ വെച്ച് തുകകള് കൈമാറിയതായും സര്ക്കാറിന്റെ ശ്രദ്ധയില്പ്പെട്ടിട്ടുണ്ടോ എന്ന് ഭരണപക്ഷ അംഗമായ വി. ജോയി ചോദ്യം ഉന്നയിച്ചു. തട്ടിപ്പ് കേസിലെ പരാതിക്കാര് വാര്ത്താ ചാനലില് ഇക്കാര്യം പറഞ്ഞിരുന്നതായും വി. ജോയി ചൂണ്ടിക്കാട്ടി.തട്ടിപ്പിനിരയായവര് നല്കിയ ഒരു പരാതിയില് ഇത്തരമൊരു പരാമര്ശം ഉണ്ടെന്നത് വസ്തുതയുണ്ട്. അതിനെ കുറിച്ച് അന്വേഷിക്കട്ടെയെന്നും അതിന് ശേഷം എന്താണെന്ന് കാണാമെന്നും മുഖ്യമന്ത്രി മറുപടി നല്കി.